আলু-টিলা গুহা খাগড়াছড়ি জেলার একটি জনপ্রিয় পর্যটন কেন্দ্র । আলু টিলা পাহাড় থেকে পুরো খাগড়াছড়ি শহর দেখা  যায় । ছোট ছোট ম্যাচ বক্স-এর মতো ঘর-বাড়ী,পাশ দিয়ে বয়ে চলা পাহাড়ী স্রোতস্বিনী চেংগী । মাথার উপর মেঘ মুক্ত আকাশ । খাগড়াছড়ি ভ্রমণে আমাদের প্রধান টার্গেট ছিল আলু-টিলা গুহা । আমরা উঠে ছিলাম পর্যটন-এ । খুব ভোরে নাস্তা খেয়ে বের হলাম । সাথে আমার অফিস সহকর্মী ইয়াদ এবং শ্যালক শান্তু । খাগড়াছড়ি শহরে এসে আলুটিলা যাওয়ার জন্য অটো ভাড়া করলাম । আঁকাবাঁকা পাহাড়ী পথ । আধা ঘণ্টা যাওয়ার পর পৌঁছালাম আলুটিলা পর্যটন কেন্দ্র-এ । ঢুকার মুখেই বিশাল এক বট গাছ । বট গাছে আলুটিলা বিষয়ে বিভিন্ন ব্যক্তিবর্গ-এর বাণী লেখা রয়েছে । এক  পাশে টিকিট কাউন্টার । কাউন্টার থেকে পাঁচ টাকা দিয়ে মশাল কিনলাম । বেশ কিছু দুর হেটে এসে পাহাড়ের কিনারায় দাঁড়ালাম । এখান থেকে দাঁড়িয়ে নীচে খাগড়াছড়ি শহর দেখলাম । চারিদিকে শান্ত প্রকৃতি । মাথার উপর সুনীল আকাশ । পাহাড়ের ঢাল বেয়ে সিঁড়ি নেমে গেছে আলু-টিলা গুহার দিকে। সিঁড়ি ভেঙে নামলাম একবারে পাহাড়ের পাদদেশে । পাহাড়ের পাদদেশে আলুটিলা গুহার মুখ । গুহার সম্মুখে অনেক পাথর খন্ড পড়ে রয়েছে । গুহার ভিতর থেকে একটা ঝিরি বইছে । বাংলাদেশের একমাত্র প্রাকৃতিক গুহা এটি । গুহাটি প্রায় ১০০ মিটার-এর মতো লম্বা । পাঠক এখন আমাদের  সত্যিকার থ্রিলিং অভিযান শুরু হল ।